Η οδηγία επιδιώκει να παρέχει ένα σαφές και εναρμονισμένο σύστημα σε όλες τις χώρες της Ευρωπαϊκής Ένωσης ΕΕ για τη νομική προστασία των τοπογραφιών* (σχέδια των στρωμάτων) προϊόντων ημιαγωγών*. Σκοπός της συγκεκριμένης μορφής των δικαιωμάτων διανοητικής ιδιοκτησίας είναι η πρόληψη της αντιγραφής και της επακόλουθης εμπορίας του αρχικού μικροτσίπ ή των σχεδίων των ολοκληρωμένων κυκλωμάτων, είτε ως έχουν, είτε σε οποιοδήποτε προϊόν είναι ενσωματωμένα. Προϋποθέσεις παροχής προστασίας όσον αφορά τις τοπογραφίες προϊόντων ημιαγωγών Οι χώρες της ΕΕ: πρέπει να θεσπίσουν νομοθεσία για την προστασία των τοπογραφιών προϊόντων ημιαγωγών, εφόσον ο σχεδιασμός τους πληροί δύο προϋποθέσεις: αποτελούν προϊόν της διανοητικής προσπάθειας του δημιουργού τους, δεν αποτελούν κοινοτοπία στη βιομηχανία ημιαγωγών. Όταν τα στοιχεία των τοπογραφιών προϊόντων ημιαγωγών αποτελούν κοινοτοπία στη βιομηχανία ημιαγωγών, προστατεύονται μόνον εφόσον ο συνδυασμός των στοιχείων αυτών, στο σύνολο του, πληροί τις ανωτέρω προϋποθέσεις· πρέπει να παρέχουν το δικαίωμα προστασίας στο πρόσωπο που δημιουργεί την τοπογραφία, δεδομένου ότι το εν λόγω πρόσωπο είναι υπήκοος χώρας της ΕΕ ή έχει τη συνήθη διαμονή του σε χώρα της ΕΕ. Ωστόσο, μπορούν να προσδιορίζουν τον αποδέκτη του δικαιώματος όταν η τοπογραφία δημιουργείται κατά τη διάρκεια σχέσης εργασίας του δημιουργού ή βάσει σύμβασης, εκτός από σύμβαση εργασίας· μπορούν, υπό προϋποθέσεις, να χορηγούν προστασία σε φυσικά πρόσωπα, εταιρείες ή άλλα νομικά πρόσωπα τα οποία εκμεταλλεύονται εμπορικά για πρώτη φορά μια τοπογραφία: η οποία δεν έχει προηγουμένως γίνει αντικείμενο εμπορικής εκμετάλλευσης, τα οποία έλαβαν αποκλειστική άδεια εμπορικής εκμετάλλευσης της τοπογραφίας για όλη την ΕΕ, από το πρόσωπο που έχει το δικαίωμα να διαθέτει την τοπογραφία· μπορούν να προβούν σε διαπραγματεύσεις με χώρες εκτός ΕΕ για την επέκταση του δικαιώματος προστασίας και σε πρόσωπα που δεν καλύπτονται από την παρούσα οδηγία. Όταν το πράττουν, οφείλουν να ενημερώνουν την Ευρωπαϊκή Επιτροπή· μπορούν να αρνούνται ή να αφαιρούν την προστασία όσον αφορά την τοπογραφία ενός προϊόντος ημιαγωγών εάν δεν κατατεθεί νομοτύπως αίτηση καταχώρισης σε δημόσια αρχή το αργότερο δύο χρόνια μετά την πρώτη εμπορική της εκμετάλλευση· μπορούν να απαιτούν την κατάθεση, στις δημόσιες αρχές, υλικού που να προσδιορίζει ή να αποτελεί αντιπροσωπευτικό δείγμα της τοπογραφίας. Εντούτοις, το εν λόγω υλικό δεν πρέπει να δημοσιοποιείται εάν είναι εμπορικό απόρρητο. Δικαιώματα αποκλειστικότητας Τα δικαιώματα που παρέχονται είναι δικαιώματα αποκλειστικότητας. Σε αυτά περιλαμβάνονται το δικαίωμα παροχής άδειας διεξαγωγής ή το δικαίωμα απαγόρευσης: της αναπαραγωγής προστατευόμενων τοπογραφιών· της εμπορικής εκμετάλλευσης ή εισαγωγής προς το σκοπό αυτό μιας τοπογραφίας ή ενός προϊόντος ημιαγωγών που κατασκευάζεται με τη χρησιμοποίηση της τοπογραφίας. Το αποκλειστικό δικαίωμα παροχής άδειας διεξαγωγής ή το δικαίωμα απαγόρευσης της αναπαραγωγής δεν εφαρμόζεται σε αναπαραγωγή: που είναι ιδιωτική και πραγματοποιείται για μη εμπορικούς σκοπούς· που έχει σκοπό την ανάλυση, την αξιολόγηση ή τη διδασκαλία των αρχών, των διαδικασιών, των συστημάτων ή των τεχνικών που είναι ενσωματωμένες στις τοπογραφίες, ή των ίδιων των τοπογραφιών. Η προστασία των τοπογραφιών προϊόντων ημιαγωγών καλύπτει μόνο την ίδια την τοπογραφία και δεν επεκτείνεται σε καμία άλλη από τις αρχές, τις διαδικασίες, τα συστήματα, την τεχνική ή τις κωδικοποιημένες πληροφορίες που είναι ενσωματωμένες στην τοπογραφία αυτή. Καταχώριση Όταν η καταχώριση της τοπογραφίας αποτελεί προϋπόθεση για την παροχή δικαιωμάτων αποκλειστικότητας, τα δικαιώματα αυτά τίθενται σε ισχύ είτε: από την ημερομηνία υποβολής της αίτησης καταχώρισης, είτε από την ημερομηνία της πρώτης εμπορικής εκμετάλλευσης της τοπογραφίας οπουδήποτε στον κόσμο, ανάλογα με το ποια ημερομηνία προηγείται. Όταν η καταχώριση δεν αποτελεί προϋπόθεση για την παροχή δικαιωμάτων αποκλειστικότητας, τα δικαιώματα τίθενται σε ισχύ κατά την πρώτη εμπορική εκμετάλλευση της τοπογραφίας, οπουδήποτε στον κόσμο, ή κατά τον πρώτο καθορισμό ή κωδικοποίηση της τοπογραφίας. Λήξη των δικαιωμάτων Τα δικαιώματα αποκλειστικότητας παύουν να ισχύουν 10 έτη μετά τη λήξη του ημερολογιακού έτους της πρώτης εμπορικής εκμετάλλευσης της τοπογραφίας. Όταν απαιτείται καταχώριση, η δεκαετής περίοδος υπολογίζεται: από το τέλος του ημερολογιακού έτους υποβολής της αίτησης καταχώρισης, ή από το τέλος του ημερολογιακού έτους της πρώτης εμπορικής εκμετάλλευσης της τοπογραφίας, ανάλογα με το τι θα επέλθει πρώτα. Επέκταση της νομικής προστασίας σε χώρες εκτός ΕΕ Η νομική προστασία των τοπογραφιών προϊόντων ημιαγωγών έχει επεκταθεί σε φυσικά πρόσωπα, εταιρείες και άλλα νομικά πρόσωπα από: τις Ηνωμένες Πολιτείες (απόφαση 93/16/ΕΟΚ)· τον Καναδά (απόφαση 94/700/ΕΚ)· κάποιο μέλος του Παγκόσμιου Οργανισμού Εμπορίου (απόφαση 94/824/ΕΚ), και τη Νήσο του Μαν (απόφαση 96/644/ΕΚ). Επιβολή των ΔΔΙ Ο κανονισμός (ΕE) αριθ. 608/2013 σχετικά με την τελωνειακή επιβολή των δικαιωμάτων διανοητικής ιδιοκτησίας, ο οποίος κατάργησε τον κανονισμό (ΕΚ) αριθ. 1383/2003, διεύρυνε τον κατάλογο των προστατευόμενων δικαιωμάτων, ούτως ώστε να συμπεριλαμβάνονται και οι τοπογραφίες προϊόντων ημιαγωγών από την 1η Ιανουαρίου 2014.